መሰል ደቀንስትዮ ዘረጋግፅ ውድብ ኣሎ ሰሚዓን ኣንቢባን መሰላ ብቓልሲ ክተረጋግፅ እምበር ብሃበተረኸበ ኣይተጋደለትን። መትከል ውድብ "ብዘይ ተሳትፎ ደቀንስትዮ ዝዕወት ቃልሲ የለን፤ ዝህነፅ ስርዓት እውን ኣይህልውን" ይብል ስለዝነበረ እማና እያ ክትጋደል፡ ክትኳሻሕ። የውብማር ኣብቲ ዝወፈረትሉ ደምበ ቃልሲ፤ ተጋደልቲ ኣብ ኩለመዳይ ስራሕ ተወዲበን ብምቅላሰን ዝተመዝገቡ ዓወታት ብእርይ ቁፅር ተቐምጦ። መግለጺ ስእሊ, የውብማር (ማእኸል) ምስ ተጋደልቲ ኣሓታ እስከዳርን (ፀጋም) ትርፉን (የማን) "ብሳላ ቃልስና ደቀንስትዮ ምስ ደቀተባዕትዮ ማዕረ ግራት ተመቒለን። ንምኽባር ሰብኣዊ መሰል ዝሕግዝ ስሪት (ሕጊ) ተቐሪፁ። ማዕረ ንብረት ክረኽባ፣ ኣብ ዘይዕድሚአን ከይምርዐዋ፣ ቃሕ ኣብዘይበለን ክፋታሓ ዝብሉን ካልኦትን ኣብ ሕጊ ሰፊሩ።" ብምባል ትገልፅ። የውብማር ብሳላ እቲ ቃልሲ ተመዝጊቡ ትብሎ እቲ ዋና ዓወት "ህዝቢ ለካስ ደቀንስትዮ ስርዓት ዘርዩወን እምበር ብተፈጥሮአንስ ድኹማት ኣይኰናን ኢሉ ኣሚኑ፤ ኩሉ ዓይነት ስራሕን ሓላፍነትን ክፍፅማ ይኽእላ እየን ዝብል ኣተሓሳስባ እውን ተሃኒፁ" ብዝብል እያ ትገልፆ። ዝተዓንቀፈ ዓወት ኰይኑ ግና ኢላ ትቕፅል የውብማር። "እቲ ብቓልሲ ዝተረኸበ ዓወት ተዓቂቡ ከይቕፅል ናፃ ውዳበስ ይትረፍ ብተነፃፃሪ ናፃ እዩ ዝበሃል ውዳበ ኣይረተረኸበን" ብምባል ተስምር። "ዓቕሚ የብለንን ክመርሓ ኣይኽእላን ዝብል ትምክሕታዊ ኣተሓሳስባን ሕማምን ውድብ ጐዲኡና" ትብል። ኣብ 17 ዓመታት ዕጥቃዊ ቃልሲ ህወሓት ሓንቲ ከም ሓሙስ ተጋዳሊት ኣረጋሽ ኣዳነ ጥራሕ እያ ኣብ ማእኸላይ ኮሚቴ ነይራ። ባዕለን እተን ደቀንስትዮ ተጋደልቲ እውን ይግበአና እዩ ኢለን ኣይተቓለሳን፤ ብዓርሰ ትሕትና ተጐዲአን። ዓቕምን ብቕዓትን ብቓልሲ እዩ ዝጥረ ዝብል ብደንቢ ተዓትዒቱ ኣይተትሓዘን። ነቲ ትምክሕታዊ ሕማምን ነቲ ዓርሰ ምትሓትን ብፅንዓት ኣይመከተኦን። 30 ሚኢታዊ ብፅሒት ሒዘን እንተለዋ ኣብ ስልጣን ግና ኣይነበራን። ደቀንስትዮ ኣብ ጐኒ ጨቆንተን ተሰሊፈን ንምንታይ ይቃለሳ?
